**Základná škola, Kúpeľná 2, Prešov**

**Usmernenie**

upravujúce prevádzku a vnútorný režim ZŠ a ŠJ v období **od 19.4.2021** vypracované v súlade s rozhodnutím ministra školstva, vedy, výskumu a športu č. 2021/12811:1-A1810 z 12.4.2021, s uznesením vlády SR /Uznesenie č. 160 zo 17.3.2021/, manuálom MŠVVaŠ SR pod názvom Návrat do škôl 2021 s účinnosťou od 19.4.2021 a podľa pravidiel Covid školského semaforu pre základné školy.

**Organizácia a podmienky výchovy a vzdelávania pre školský rok 2020/2021**

**Žiaci 1. stupňa** sa vzdelávajú prezenčne, podmienkou je negatívny test aspoň jedného zákonného zástupcu /test platí 7 dní/ žijúceho v spoločnej domácnosti a vyplnené Čestné vyhlásenie o bezinfekčnosti . Žiaci prvého stupňa sa netestujú, aj keď presiahli vek 10 rokov.

**Žiaci 8. a 9. ročníka** sa vzdelávajú prezenčne, podmienkou je negatívny test žiaka/žiačky a aspoň jedného zákonného zástupcu /test platí 7 dní/ žijúceho v spoločnej domácnosti a vyplnené Čestné vyhlásenie o bezinfekčnosti .

**Čestné vyhlásenia o bezinfekčnosti je potrebné odovzdať** osobne, podpísané zákonným zástupcom, priamo do rúk tr.učiteľa s následným nahliadnutím do potvrdenia o negatívnom teste alebo výnimky.

V prípade, ak zákonný zástupca žiaka, alebo žiak/žiačka 8. a 9. ročníka neabsolvuje testovanie a z tohto dôvodu sa jeho dieťa nebude zúčastňovať prezenčného vyučovania, tak v zmysle manuálu MŠVVaŠ:

1. škola eviduje neprítomnosť žiaka ako ospravedlnenú absenciu,

2. zákonný zástupca žiaka je povinný zabezpečiť kontakt so školou ohľadne vzdelávania svojho dieťaťa, ktoré bude prebiehať formou zadávania úloh ako je obvyklé pri chorobe dieťaťa alebo formou dištančného vyučovania, ak má na to škola kapacitné možnosti. Ak tak neurobí v priebehu 5 dní školského vyučovania, je to považované za zanedbávanie povinnej školskej dochádzky a škola bude kontaktovať ÚPSVAR SR s hlásením o jej zanedbávaní,

3. ak neprítomnosť na prezenčnom vyučovaní bude dlhšia ako 15 vyučovacích dní a rodič nezabezpečí kontakt so školou podľa bodu 2, žiak môže byť komisionálne preskúšaný z učiva daného ročníka,

4. zákonný zástupca nemá nárok na tzv. „pandemickú OČR“.

**VŠEOBECNÉ POKYNY**

Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest), ako aj inej infekčnej choroby, nesmie vstúpiť do priestorov školy. Ak žiak v priebehu dňa vykazuje niektorý z možných príznakov ochorenia COVID-19, bude umiestnený do samostatnej izolačnej miestnosti /miestnosť Tv pavilón/. V tejto súvislosti budú kontaktovaní zákonní zástupcovia, ktorí si dieťa bezodkladne vyzdvihnú. Pri výskyte týchto príznakov je potrebné telefonicky kontaktovať všeobecného lekára pre deti a dorast. V prípade, že zdravotný stav nevyžaduje komunikáciu s lekárom, pri opätovnom nástupe žiaka do školy sa žiak preukáže Čestným vyhlásením o bezinfekčnosti podpísaným zákonným zástupcom. V prípade, že u žiaka je podozrenie alebo potvrdené ochorenie na COVID-19, postupuje škola podľa usmernenia Manuálu MŠVVaŠ SR pod názvom Covid školský semafor.

**POVINNOSTI ZÁKONNÉHO ZÁSTUPCU**

Zákonný zástupca informuje riaditeľku školy /tel. číslo: 0911 889 919/ o tom, ak je u dieťaťa podozrenie, nariadená karanténa, alebo potvrdené ochorenie na COVID-19.

Zákonný zástupca žiaka/žiačky 1. stupňa zabezpečí pre svoje dieťa každý deň dve rúška.

Zákonný zástupca žiaka/žiačky 8. a 9. ročníka zabezpečí pre svoje dieťa každý deň min. 1 respirátor FFP2.

Zákonný zástupca predkladá po každom prerušení dochádzky žiaka v trvaní viac ako 3 po sebe nasledujúce dni /vrátane víkendov a sviatkov/ písomné Čestné vyhlásenie o bezinfekčnosti .

V prípade, že dieťa nebude mať vyplnené a podpísané toto tlačivo, nesmie vstúpiť do školy. Zákonný zástupca o tejto skutočnosti bude okamžite informovaný a musí zabezpečiť ďalší postup /vyzdvihnutie dieťaťa, resp. vyplnenie dotazníka/.

Pri prerušení viac ako 5 pracovných dní /víkendy a sviatky sa nezapočítavajú/ z dôvodu akéhokoľvek ochorenia predkladá potvrdenie o chorobe vydané všeobecným lekárom pre deti a dorast. Do 5 dní ospravedlňuje rodič.

Zákonný zástupca nevstupuje do budovy školy, pokiaľ to situácia nevyžaduje. V prípade nutnosti vstupujú cudzie osoby do školy len so súhlasom riaditeľky školy a vyplnia Vyhlásenie návštevníka školy o bezinfekčnosti /toto tlačivo vypĺňajú na vrátnici pri vstupe do budovy. V takomto prípade zákonný zástupca dodržiava pokyny upravujúce prevádzku ZŠ a upozornenia zverejnené na vchodových dverách a v priestoroch školy.

**ORGANIZÁCIA VYUČOVANIA A PRAVIDLÁ SPRÁVANIA SA ŽIAKA V ŠKOLE V ČASE OD 19.4.2021**

Žiak odchádza z triedy počas vyučovacej hodiny a prestávok iba so súhlasom vyučujúceho, alebo dozorkonajúceho učiteľa.

Žiak sa počas prestávky zdržiava vo svojej triede, ktorú opúšťa iba v prípade návštevy sociálnych zariadení. Vlastnú stravu smie žiak konzumovať iba vo svojej triede.

Žiak musí mať nasadené rúško alebo respirátor na vyučovacej hodine v triede, aj vo všetkých priestoroch v interiéri a v exteriéri školy.

Vyučovanie prebieha v kmeňových triedach alebo v odborných učebniach.

Telesná a športová výchova sa do odvolania bude vyučovať iba teoreticky v triede, alebo v exteriéri /školský dvor/. Hudobná výchova sa vyučuje teoreticky s využitím IKT technológií.

**STRAVOVANIE V ŠJ**

Časový rozpis stravovania sa prispôsobí rozvrhu jednotlivých tried.

Všetci žiaci 8.- 9. ročníka sú na stravu prihlásení automaticky.

Žiakov, ktorí sa prezenčného vyučovania nezúčastnia, odhlasuje zákonný zástupca elektronicky, prípadne telefonicky najneskôr 16.4.2021 do 12.30 hod.

Žiaci si pred odobraním obeda nevyhnutne vydezinfikujú ruky a používajú respirátor. Žiaci vstupujú do jedálne v rúšku/respirátor. Rúško/respirátor žiak odloží až počas konzumácie obeda.

PaedDr. Eva Bilišňanská

riaditeľka školy